Il-Kummissjoni laqgħet il-ftehim politiku li ntlaħaq illum bejn il-Parlament Ewropew u l-Istati Membri tal-UE dwar regoli ġodda li jagħmluha aktar faċli, aktar malajr u irħas għall-maniġers tal-assi tal-UE biex ibigħu fondi lil firxa usa' ta' investituri. Min-naħa l-oħra, l-investituri madwar l-UE se jkollhom aċċess għal għażla ħafna akbar ta' prodotti ta' fondi b'valur aħjar. Il-Viċi President tal-Kummissjoni Valdis Dombrovskis, responsabbli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Il-ftehim tal-lum se jnaqqas il-burokrazija żejda u jtejjeb iċ-ċarezza għall-maniġers tal-fondi li jridu jikkummerċjalizzaw il-prodotti tagħhom madwar l-UE. Dan se jwassal għal aktar għażla għall-investituri, b'inqas kostijiet- stadju importanti għall-Unjoni tas-Swieq Kapitali.” Biex nagħtu eżempju, irridu li l-maniġers tal-fondi bbażati f'Milan ikunu jistgħu joffru faċilment il-fondi tagħhom f'Riga, mingħajr ma jikkompromettu l-protezzjoni tal-investitur.” Il-Viċi President tal-Kummissjoni Jyrki Katainen, responsabbli mill-Impjiegi, it-Tkabbir, l-Investiment u l-Kompetittività, qal: “Dan il-pass ineħħi ostaklu għall-investimenti transfruntiera fl-UE, pass sinifikanti lejn it-tlestija tal-Unjoni tas-Swieq Kapitali. Il-finanzjament għandu jgħaddi liberament madwar l-UE biex ikun jista' jibbenefika l-aħjar lill-kumpaniji biex jiksbu l-finanzjament li jeħtieġu biex jikbru.” Il-fondi ta' investiment huma għodda importanti biex it-tfaddil privat jiġi mmirat lejn l-ekonomija u jżid il-possibbiltajiet ta' finanzjament għall-kumpaniji. Is-suq tal-fondi ta' investiment tal-UE jammonta għal total ta' EUR 14,3-il triljun. Madankollu, dan is-suq għadu ma kisibx il-potenzjal sħiħ tiegħu. 70 % tat-total tal-assi kollha mmaniġġjati huma miżmuma minn fondi ta' investiment awtorizzati jew irreġistrati għad-distribuzzjoni fis-suq domestiku tagħhom biss. 37 % biss tal-Impriżi ta' Investiment Kollettiv f'Titoli Trasferibbli (UCITS, Undertakings for Collective Investment in Transferable Securities) u madwar 3 % tal-fondi ta' investiment alternattiv (AIF, alternative investment funds) bħalissa huma rreġistrati għal distribuzzjoni f'aktar minn tliet Stati Membri. Dan huwa parzjalment minħabba ostakli regolatorji li attwalment ifixklu d-distribuzzjoni transfruntiera tal-fondi ta' investiment. Il-Ftehim tal-lum se jneħħi wħud minn dawn l-ostakli għat-tipi kollha ta' fondi ta' investiment, billi d-distribuzzjoni transfruntiera ssir aktar trasparenti, filwaqt li jitneħħew ir-rekwiżiti kumplessi u ta' piż żejjed u jiġu armonizzati r-regoli nazzjonali diverġenti. Żieda fil-kompetizzjoni se tagħti aktar għażla u valur aħjar lill-investituri, filwaqt li tissalvagwardja livell għoli ta' protezzjoni tal-investituri. B'mod aktar speċifiku, il-bidliet ewlenin introdotti bir-regoli l-ġodda se: Jagħmluha aktar faċli għal maniġers ta' fondi ta' investiment alternattivi tal-UE biex jittestjaw l-aptit ta' investituri professjonali potenzjali fi swieq ġodda (l-hekk imsejħa “prekummerċjalizzazzjoni”). Dan se jgħinhom jieħdu deċiżjonijiet kummerċjali aktar infurmati qabel ma jidħlu f'suq ġdid. L-ikkjarifikar tal-obbligi ta' servizz tal-klijenti għall-maniġers tal-assi fl-Istat Membru ospitanti tagħhom. Dan jenħtieġ li jiżgura li l-investituri jkollhom aċċess għal servizz għall-klijenti f'livell uniformi u għoli madwar l-UE mingħajr ma jimponu fuq il-maniġers tal-assi l-kost taż-żamma ta' preżenza fiżika jew ta' faċilitajiet lokali fis-swieq kollha ospitanti. Proċeduri ta' allinjament u kundizzjonijiet għall-maniġers tal-fondi ta' investiment kollettiv biex joħorġu mis-swieq nazzjonali meta jiddeċiedu li jtemmu l-offerta jew it-tqegħid tal-fondi tagħhom (l-hekk imsejħa proċedura ta' denotifika) L-introduzzjoni ta' aktar trasparenza u l-ħolqien ta' punt uniku ta' aċċess online għal informazzjoni dwar ir-regoli nazzjonali relatati mar-rekwiżiti ta' kummerċjalizzazzjoni u t-tariffi applikabbli. Dan jenħtieġ li jgħin lill-maniġers li jixtiequ jżidu l-attivitajiet transfruntiera tagħhom biex jiffrankaw il-kost tal-konsulenza legali dwar ir-regoli nazzjonali. Il-Passi li Jmiss Dan il-ftehim politiku se jkun segwit b'aktar xogħol tekniku qabel ma l-Parlament Ewropew u l-Kunsill ikunu jistgħu jadottaw it-testi finali b'mod formali. Sfond Il-pakkett leġiżlattiv maqbul illum ġie ppreżentat mill-Kummissjoni f'Marzu 2018 u jifforma parti mill-Pjan ta' Azzjoni tal-Unjoni tas-Swieq Kapitali. Direttiva ġdida li temenda d-Direttivi eżistenti tal-UCITS u tal-AIFM u tkopri għadd limitat ta' kwistjonijiet li għandhom x'jaqsmu mal-aċċess għas-suq intern (l-Artikolu 53 TFUE). Regolament ġdid ikopri kwistjonijiet marbuta mal-funzjonament tas-suq intern (l-Artikolu 114 TFUE). Stqarrija għall-istampa dwar il-proposta għal regoli ġodda dwar id-distribuzzjoni transfruntiera tal-fondi MEMO ta' Domandi u Risposti dwar il-proposta għal regoli ġodda dwar id-distribuzzjoni transfruntiera tal-fondi Unjoni tas-Swieq Kapitali fuq is-sit web ta' DĠ FISMA